Document ID: /roh_data/filtered/fineweb-2-filterrobots_roh.jsonl.gz/14737

L'interess per votar è stà fitg grond ed i pudess dar in record da participaziun. A Londra han bleras votantas e votants gì tema da vegnir memia tard per votar cunquai che trens e bus avevan retard pervia da la plievgia intensiva che ha inundà per part vias e tschalers.
Ina votaziun istorica
Las persunas che han votà en il center da Londra, en la via che maina al palast dal Buckingham, èn pertschartas da l'impurtanza da questa votaziun: Independent dal resultat na dettia nagina pussaivladad da turnar enavos. E tuttas e tuts spetgan plain tensiun il resultat.
Jau hai avunda da discussiuns, cifras, statisticas e speculaziuns. Uss quinta be pli il resultat!
Critica envers l'UE er da persunas che vulan restar
Sper las persunas ch'èn persvadidas per in IN u OUT, datti bleras persunas che han gì difficultats da decider en tge direcziun che la Gronda Britannia duai sa mover en l'avegnir.
Ed i dat bleras persunas che voteschan zuar per restar en l'Uniun Europeica - n'èn dentant insumma betg cuntentas cun Brüssel: Memia blera birocrazia, memia char, memia paucas controllas als cunfins e memia pauca autonomia per ils singuls stadis èn be insaquants chavazzins dals critichers. Els speran dentant che la Gronda Britannia restia commembra e possia uschia gidar a refurmar l'UE e sa participar a las midadas.
David Cameron sto ir a Brüssel e dir tge che la Gronda Britannia mida - betg dumandar per lubientscha, mabain far!
RR novitads 20:00+